b'\n_START_ARTICLE_\nMario Fantini\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani poklicni pomorski \xc5\xa1oli se je zaposlil v tr\xc5\xbea\xc5\xa1ki ladjedelnici. Tu se je vklju\xc4\x8dil v delavsko in protifa\xc5\xa1isti\xc4\x8dno gibanje. Ob kapitulaciji Italije 1943 je postal \xc4\x8dlan akcijskega odbora v Tr\xc5\xbei\xc4\x8du in v njem zastopal Komunisti\xc4\x8dno partijo Italije. Septembra 1943 se je pridru\xc5\xbeil narodnoosvobodilni borbi. Kot borec Tr\xc5\xbea\xc5\xa1ke brigade je sodeloval v bojih okoli Gorice; po nem\xc5\xa1ki ofenzivi je postal poveljnik garibaldinskega bataljona Mazzini, nato divizije Garibaldi Osoppo, junija 1944 brigade Garibaldi Natisone, dva meseca pozneje pa novoustanovljene divizije Garibaldi Natisone; tej je poveljeval do konca vojne. Po vojni je bil med drugim komunisti\xc4\x8dni svetovalec v tr\xc5\xbea\xc5\xa1ki ob\xc4\x8dini in dolgoletni predsednik pokrajinskega odbora Vsedr\xc5\xbeavnega zdru\xc5\xbeenja partizanov Italije za Gori\xc5\xa1ko, po 1986 njegov \xc4\x8dastni predsednik.'